钦定古今图书集成/明伦汇编/官常典/第789卷 > 王质
## 钦定古今图书集成/明伦汇编/官常典/第789卷 > 王质

按《宋史王祜传》：“祜子旭，旭子质，字子野，少谨厚淳约，
力学问，师事杨亿，亿叹以为英妙。伯父旦见其所为
文，嗟赏之，以荫补太常寺奉礼郎。后献文召试，赐进
士及第，被荐为馆阁校勘，改集贤校理，累迁尚书祠
部员外郎。丁父忧，与诸弟饭，脱粟茹蔬。终丧，通判苏
州。州守黄宗旦少质尝因争事宗旦曰：‘少年乃与丈
人抗耶’？”质曰：“事有当争职也。”卒不为屈。宗旦得盗钱
者百馀人，下狱治，退告质曰：“吾以术钩致得之，喜见
于色。”质曰：“以术钩人，寘之，死而又喜。仁者之政固如
是乎？”宗旦惭沮，为薄其罪。还判尚书刑部、吏部南曹、
知蔡州。州人岁时祀吴元济庙，质曰：“安有逆丑而庙
食于民者？”毁之，为更立狄仁杰、李愬像而祠之，蔡人
至今号“双庙。”以本曹郎中召为开封府推官。时兄雍
为三司判官，质不欲兄弟并居省府，恳辞，得知寿州，
徙卢州。盗杀其徒，并赀而遁，捕得之，质论盗死，大理
以谓法不当死。质曰：“盗杀其徒，自首者原之，所以疑
怀其党。且许之自新，此法意也。今杀人取赀，而捕获
贷之，岂法意乎？”疏上，不报，降监舒州灵仙观。采古今
炼形摄生之术，撰《宝元总录》百卷。逾年，韩琦知审刑
院，请盗杀其徒，非自首者勿原，著为令。于是郑戬、叶
清臣皆言质非罪，且称其材。起知泰州，迁度支郎中，
徙荆湖北路转运使。尝摄江陵府事。或诉民约婚后
期，民言贫无赀以办，故违约。质问其费几何，出私钱
予之。吏捕盗人衣者，盗叩头曰：“生平不为过，迫饥寒
而至于此。”质命取衣衣之，遣去。加史馆修撰、同判吏
部流内铨，擢天章阁待制，出知陕州，卒。质家世富贵，
兄弟习为骄侈，而质克己好善，自奉简素如寒士，不
喜畜财，至不能自给。初，旦为中书舍人，家贫，与昆弟
贷人息钱，违期，以所乘马偿之。质阅书得故券，召子
弟示之，曰：“此吾家素风，尔曹当毋忘也。”范仲淹贬饶
州，治朋党方急，质独载酒往饯。或以诮质，质曰：“范公
贤者，得为之党，幸矣。”世以此益贤之。